Diari Oficial de la Generalitat Valenciana


Sumari del DOGV 7854, del 19-08-2016 (2016/6035)

RESOLUCIÓ de 19 de juliol de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 196/15-EAE Benicarló i 205/15-EAE València.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7854

Data del DOGV
:   19-08-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/6035


Data del document
:   19-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * València
    * Benicarló
    * pla d'urbanisme

RESOLUCIÓ de 19 de juliol de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 196/15-EAE Benicarló i 205/15-EAE València. [2016/6035]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
Publicar en el Diari Oficial de la Comunitat Valenciana els informes ambientals i territorials estratègics corresponents als expedients 196/15-EAE Benicarló i 205/15-EAE València.  
  
«Informe ambiental i territorial estratègic  
Títol: Modificació puntual Pla General Protecció de l'àmbit del poblat iber Mas de Fabra  
Promotor: Ajuntament de Benicarló.  
Autoritat substantiva: Comissió Territorial d'Urbanisme.  
Localització: Benicarló (Castelló).  
Núm. expedient: 196/8843-IKP.  
La Comissió d'Avaluació Ambiental, en la sessió realitzada el 29 de febrer de 2016, va adoptar l'acord següent:  
Vista la proposta de l'informe ambiental i territorial estratègic de la Modificació puntual del Pla General sobre Protecció de l'àmbit del poblat iber Mas de Fabra de Benicarló, en els termes següents:  
  
Amb data 11 de novembre de 2015 ha entrat en el Servei d'Avaluació Ambiental Estratègica la sol·licitud d'inici de l'avaluació ambiental i territorial estratègica de la Modificació puntual del Pla General sobre Protecció de l'àmbit del poblat iber Mas de Fabra de Benicarló.  
  
  
Documentació presentada  
La sol·licitud d'inici, remesa per l'Ajuntament de Benicarló, s'acompanya d'esborrany de la modificació puntual i document inicial estratègic d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format paper i digital.  
  
Planejament vigent  
El planejament municipal vigent consisteix en un pla general aprovat definitivament el 29 de juliol de 1986 i no va ser sotmés a avaluació ambiental. L'Ajuntament està tramitant la revisió del pla general (expedient 79/2823 ZFR) del qual es va emetre el document de Referència el 15 de febrer de 2011.  
  
Objecte i justificació  
Durant les obres de construcció de la variant de la carretera nacional N-340, tram entre Benicarló i Vinaròs, va aparéixer un jaciment arqueològic relatiu a un assentament iber d'entre els segles VII i VI aC. Les restes trobades se situen dins de l'àmbit d'expropiació de la carretera, però pareixen dirigir-se cap a la parcel·la contigua. En l'actualitat s'estan realitzant prospeccions per a determinar l'abast de les restes.  
  
S'ha decidit procedir a la classificació com a SNU protegit els terrenys per l'assentament i delimitar un perímetre de protecció, de moment transitori, fins al moment en què es dispose de la valoració definitiva dels béns trobats.  
Es pretén canviar la qualificació vigent, i passar de la clau 13.1c a la clau 13.2b, en la parcel·la sobre la qual es localitza la resta arqueològica, parcel·la 10 del polígon 6, amb una superfície de 4.287 m².  
  
A l'espera dels resultats de l'estudi arqueològic es procedirà a la suspensió temporal de llicències. Des d'aquesta parcel·la es defineix un perímetre de 200 metres per si es declara BIC, que inclou una altra zona sobre les quals s'adopten les mesures de cautela mencionades.  
El pla general vigent no té catàleg, per la qual cosa la modificació inclourà un canvi en la redacció de l'article 222 de les normes urbanístiques, règims especials, incloent aquest jaciment.  
  
Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), la documentació aportada s'ha sotmés a consulta de les administracions següents:  
Identificació i valoració dels possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
El Servei Territorial d'Urbanisme de Castelló emet un informe amb data 26 de novembre de 2015, i manifesta que no pareix, des de la visió de les competències urbanístiques d'aqueix Servei, que haja de tindre efecte significatiu sobre el medi ambient.  
El Servei d'Ordenació del Territori emet un informe el 2 de desembre de 2015 en el qual assenyala que no està afectat per risc d'inundació d'acord amb el PATRICOVA.  
El Servei d'Infraestructura Verda i Paisatge emet un informe el 24 de febrer de 2016 en el qual indiquen que no hi haurà incidència en el paisatge, i es preservarà el caràcter rural de l'àmbit, i no s'alterarà per tant ni el caràcter ni la percepció del paisatge existent, per la qual cosa no resulta necessària l'elaboració d'un instrument de paisatge per a la seua tramitació.  
Realitzada l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa que la modificació proposada del pla general, no presenta afectacions negatives sobre el medi ambient, sinó al contrari ja que es pretenen limitar les actuacions transformadores del territori a fi de preservar un bé del patrimoni cultural.  
  
  
Consideracions jurídiques  
L'Avaluació Ambiental Estratègica és l'instrument de prevenció, establit en la Directiva 2001/42/CE, del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
Proposta d'acord  
Segons estableix l'article 51 de la LOTUP, per considerar, d'acord amb els criteris de l'annex VIII d'aquesta llei, que la modificació del pla avaluat no influeix en altres plans o programes; no té incidència en el model territorial vigent en el municipi ni produeix increment en el consum de recursos i suposa una afectació positiva sobre elements del patrimoni natural i cultural; es pot concloure que el procediment d'avaluació ambiental simplificat és prou per a determinar que la proposta de la Modificació puntual del Pla General sobre Protecció de l'àmbit del poblat iber Mas de Fabra de Benicarló, no presenta efectes significatius sobre el medi ambient.  
D'acord amb allò que s'hi ha exposat, es resol: emetre informe ambiental i territorial estratègic favorable en el procediment simplificat d'avaluació ambiental estratègica de la Modificació puntual del Pla General sobre Protecció de l'àmbit del poblat iber Mas de Fabra de Benicarló d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació del pla d'acord amb la normativa sectorial, si bé hauran de tindre's en compte, no obstant això, les condicions següents:  
1. Per a la delimitació definitiva de l'entorn de protecció s'haurà de considerar el paisatge com a criteri, i analitzar la visibilitat i l'accessibilitat (física i visual) a aquest recurs paisatgístic, i restringir, en especial, els usos i les construccions possibles en l'àmbit, per al qual s'haurà de redactar un estudi d'integració paisatgística.  
2. Tant l'àmbit objecte de protecció directa, com l'entorn que finalment es delimite, passaran a formar part de la Infraestructura Verda de la Comunitat Valenciana. El planejament municipal haurà d'integrar els àmbits esmentats i el seu règim de protecció, d'acord amb allò que s'ha estipulat en el mencionat article 5 i l'article 23 de la Llei 5/2014.  
3. Prèviament a l'aprovació definitiva haurà d'obtindre's el pronunciament de la Conselleria d'Educació, Investigació, Cultura i Esport sobre l'afectació al patrimoni cultural.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació del pla en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista de tot això, la Comissió d'Avaluació Ambiental, acorda: emetre informe ambiental i territorial estratègic favorable en el procediment simplificat d'avaluació ambiental estratègica de la Modificació puntual del Pla General sobre Protecció de l'àmbit del poblat iber Mas de Fabra de Benicarló, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique per al seu coneixement i als efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 29 de febrer de 2016.- El secretari de la Comissió d'Avaluació Ambiental: José del Valle Arocas.»  
  
«Informe ambiental i territorial estratègic  
Títol: Modificació estudi de detall illa núm. 16 del sector PRR-3.  
Promotor: Ajuntament de València.  
Autoritat substantiva: Ajuntament de València.  
Localització: València.  
Núm. expedient: 205-2015-EAE.  
  
La Comissió d'Avaluació Ambiental, en la sessió realitzada el 29 de febrer de 2016, va adoptar l'acord següent:  
Vista la proposta de l'Informe Ambiental i Territorial Estratègic de la Modificació de l'estudi de detall de l'illa núm. 16 del sector PRR-3 Orriols de València, en els termes següents:  
  
Amb data 20 de novembre de 2015 ha entrat en el Servei d'Avaluació Ambiental Estratègica de la Subdirecció General d'Avaluació Ambiental, la sol·licitud d'inici de l'avaluació ambiental i territorial estratègica de la Modificació De l'estudi de detall de l'illa núm. 16 del sector PRR-3 Orriols de València, acompanyada d'esborrany de la modificació de l'estudi de detall.  
  
1. Documentació presentada  
L'Ajuntament de València, remet a la Subdirecció General d'Avaluació Ambiental la sol·licitud d'inici d'avaluació ambiental, i adjunta l'informe emés pel Servei de Planejament de l'Ajuntament de València de 12 de novembre de 2015.  
La documentació presentada, d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), consisteix a:  
  
1. Document inicial estratègic.  
2. Estudi de detall per a l'ordenació de volums en l'illa 16 de la zona EBM del PRR-3Orriols.  
La documentació, amb data de redacció d'octubre de 2015, es presenta en format paper i digital.  
  
2. Planejament vigent  
El planejament municipal vigent consisteix en un pla general aprovat definitivament per Resolució, de 28 de desembre de 1988, del conseller d'Obres Públiques, Urbanisme i Transports, ratificat per l'acord del Consell de 30 de desembre de 1988 (DOCV 16.01.1989). Actualment està en procés de revisió i la memòria ambiental es va emetre el 6 de novembre de 2009 (expedient 52/7500 HWR).  
3. Descripció de la modificació de l'estudi de detall  
- Antecedents. El PGOU de València va desenvolupar sobre el sector PRR-3 el Pla Parcial Orriols. Aquest pla parcial va ser aprovat definitivament el 31 d'octubre de 1997, i està condicionat a l'aprovació definitiva del document d'homologació del sector que es va produir per Resolució, del conseller d'Obres Públiques, Urbanisme i Transports, de 2 de febrer de 1998 (DOGV 01.04.1998).  
  
PGOU de València, illa 16 del Pla Parcial Orriols  
  
  
El citat pla parcial va assignar una volumetria a la parcel·la 16 repartida en 20 plantes, en un edifici que seria d'aspecte singular: un cilindre de 20 metres de diàmetre i alçària de 20 plantes i dos ales laterals de 2 plantes de 14 metres de profunditat edificable cada una d'aquestes. Amb data 25 de gener de 2001 s'aprova un estudi de detall que proposa una nova ordenació de volums. Posteriorment, amb el canvi de propietari de la parcel·la, es presenta un segon estudi de detall, que va arribar a tindre l'aprovació inicial de l'Ajuntament de València.  
Finalment, el mateix propietari, a causa del temps transcorregut entre la compra del solar i l'inici de la promoció, per considerar inviable la proposta desenvolupada en aquest segon estudi de detall va optar per redactar un tercer estudi de detall que va ser aprovat definitivament per l'Ajuntament de València l'11 d'abril de 2007. Aquest últim estudi de detall defineix un volum edificat trencat en la seua part central amb 2 ales de 20 plantes d'alçària unides per una ròtula. L'ús terciari el distribueix en planta baixa i sobretot en planta primera, i l'ús residencial de planta segona en amunt.  
3er estudi de detall, planta tipus  
Ara es planteja la modificació d'aquest tercer estudi de detall, en el qual sense variar l'edificabilitat ni el nombre de plantes sobre rasant, es reordena la volumetria proposada.  
Nova proposta volumètrica modificació del 3er estudi de detall  
  
  
- Objecte. Segons s'indica en la documentació aportada: «l'objecte del nou estudi de detall presentat és la reordenació de la volumetria per mitjà de l'ajust de les alineacions de façana i la redistribució de l'edificabilitat assignada pel pla parcial sense augment de la superfície edificable ni del nombre de plantes sobre rasant previstes en aquest.»  
  
Al present estudi de detall se li apliquen les ordenances arreplegades en el pla parcial redactat i aprovat sobre el PRR-3 Orriols, amb els criteris expressats en el PGOU de València.»  
- Àmbit. Segons el document presentat: «el territori afectat per l'estudi de detall és l'illa 16 del Pla Parcial PRR-3 Orriols, situada en la confluència entre la Ronda Germans Machado i el carrer Santa Genoveva Torres».  
Segons dades del Cadastre l'illa té una superfície de 1.620 m² (Ref. Cat. 1692915WR0579S2169XB) i segons el pla parcial té una edificabilitat residencial de 13.368,92 m² i terciària de 1.003,50 m².  
  
- Justificació. Es proposa una modificació del volum edificat per a obtindre tipologies més atractives de cara a la comercialització en el mercat immobiliari, en concret per a poder augmentar el nombre d'habitatges àtic amb terrassa que optimitzen les vistes sobre l'espai protegit de l'Horta de València.  
Segons s'indica en la documentació aportada: «el present estudi de detall proposa un volum parabòlic que naix amb 20 plantes en l'alineació paral·lela a la ronda Germans Machado i va reduint progressivament l'alçària segons s'aproxima al carrer de Santa Genoveva Torres. Aquest volum reforça la singularitat de la parcel·la per la situació de la corba de la paràbola amb la màxima alçària en l'extrem al costat de la confluència entre la ronda i el carrer Santa Genoveva Torres, i permet adaptar-se posteriorment a una alçària més coincident amb la de la resta del sector. A més la progressiva reducció de l'alçària possibilita multiplicar el nombre d'àtics amb grans terrasses i generar una escala més amable cap a la ciutat.»  
  
  
Reordenació volumètrica proposta  
  
  
- Alternatives. Segons s'indica en la documentació aportada: «les alternatives que el nou estudi de detall planteja respecte de la situació actual són:  
· Substitució del volum edificatori previst en l'estudi de detall vigent per un volum parabòlic que naix amb 20 plantes en l'alineació paral·lela a la ronda Germans Machado i va reduint progressivament l'alçària segons s'aproxima al carrer Santa Genoveva Torres.  
  
· Definició de les noves alineacions de façana i de les alineacions interiors que determinaran la superfície d'espai lliure privat i l'ocupació de l'edificació en la parcel·la referida.»  
- Incidència sobre el medi ambient. L'actuació es porta a terme sobre sòl urbà consolidat per la urbanització. El solar fita amb l'avinguda Germans Machado - límit sud, el límit nord constituït per la Ronda Nord i el sòl classificat com a no urbanitzable protegit de l'Horta de València.  
En el document inicial estratègic presentat s'indica: « l'estudi de detall que es proposa no suposa cap canvi sobre els factors que afectarien el canvi climàtic. Al desenvolupar-se sobre un sòl urbà, la destinació del qual és ser edificat d'acord amb les determinacions d'un pla aprovat i respecte del qual no es pretén augmentar la densitat de població ni alterar el règim d'usos previstos, la proposta arreplegada no suposa augment d'emissions, empitjorament dels nivells de contaminació, agreujament dels possibles riscos naturals o induïts o major generació de residus.»  
  
4. Consultes  
Per part de la Subdirecció General d'Avaluació Ambiental, d'acord amb l'article 51.1 de la LOTUP, la documentació aportada s'ha sotmés a consulta de les administracions públiques afectades:  
  
Data de consulta Data d'informe Administració pública consultada  
21.12.2015 24.02.2016 Conselleria d'Habitatge, Obres Públiques i Vertebració del Territori. Servei d'Infraestructura Verda i Paisatge  
21.12.2015 23.02.2016 Servei Territorial d'Urbanisme  
  
  
En contingut íntegre dels informes es podrà consultar en el lloc web: www.cma.gva.es/eae  
  
  
5. Identificació i valoració de possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
- Paisatge. El 24 de febrer de 2016 el Servei d'Infraestructura Verda i Paisatge emet un informe en què indica: «Analitzada la documentació [?], i com que no excedeix de l'edificabilitat ni l'ocupació assignades, ni s'excedeix el nombre d'alçàries permeses, es considera que aquesta modificació no tindrà major incidència en el paisatge urbà de València, i planteja criteris d'integració que pretenen donar resposta a la ubicació singular de la parcel·la.  
No obstant això, atés que totes les determinacions de l'estudi de la modificació objecte d'informe afecten l'ordenació detallada, sense alterar en res l'estructural, l'administració competent per a la valoració de la necessitat d'incorporar criteris paisatgístics addicionals segons l'article 6.3 de la LOTUP i per a valorar la suficiència de la documentació d'anàlisi d'integració en el paisatge urbà elaborada, serà l'Ajuntament.»  
  
- Urbanisme. El Servei Territorial d'Urbanisme de València emet un informe amb data 23 de febrer de 2016, i manifesta en aquest que: «Atés que l'illa afectada manté la classificació com a sòl urbà, no s'augmenta l'edificabilitat, i que les determinacions de l'estudi de detall proposat se cenyeixen a les previstes en l'article 41.1 de la LOTUP, es considera que de l'estudi de detall proposat no es derivaran efectes significatius sobre el medi ambient des de la visió de les competències urbanístiques d'aquest Servei.  
La documentació haurà d'ajustar-se al contingut de l'article 41.4 de la LOTUP, incloent-hi una anàlisi de la integració en el paisatge urbà.»  
  
6. Consideracions jurídiques  
L'Avaluació Ambiental Estratègica és l'instrument de prevenció, establit en la Directiva 2001/42/CE, del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a l'avaluació ambiental de conformitat amb el que preveu la legislació d'avaluació ambiental.  
  
7. Proposta d'acord  
Segons estableix l'article 51.2.b de la LOTUP, d'acord amb els criteris de l'annex VIII d'aquesta llei, la modificació no estableix el marc per a projectes i altres activitats subjectes a avaluació d'impacte ambiental; no influeix en altres plans o programes; no té incidència en el model territorial vigent en el municipi ni produeix increment significatiu en el consum de recursos respecte al pla general aprovat; no suposa afectació sobre elements del patrimoni natural o cultural, per la qual cosa tenint en consideració els informes emesos es pot concloure que el procediment d'avaluació ambiental simplificada és prou per a determinar que la proposta de la Modificació de l'estudi de detall de l'illa núm. 16 del sector PRR-3 Orriols de València no presenta efectes significatius sobre el medi ambient.  
  
D'acord amb allò que s'hi ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la Modificació de l'estudi de detall de l'illa núm. 16 del sector PRR-3 Orriols de València d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació d'aquest d'acord amb la normativa sectorial.  
Segons estableix l'article 51.7 de la LOTUP, l'Informe Ambiental i Territorial Estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de la modificació en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista de tot això, la Comissió d'Avaluació Ambiental, acorda: emetre Informe Ambiental i Territorial Estratègic favorable en el procediment simplificat d'avaluació ambiental i territorial estratègica de la Modificació de l'estudi de detall de l'illa núm. 16 del sector PRR-3 Orriols de València, per considerar que no té efectes significatius en el medi ambient.  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique per al seu coneixement i als efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 29 de febrer de 2016.- El secretari de la Comissió d'Avaluació Ambiental: José del Valle Arocas.»  
  
València, 19 de juliol de 2016.- El director general de Medi Natural i d'Avaluació Ambiental: Antoni Marzo i Pastor.